
O Volapükaflens Valöpo! 


Ko blesir gretikün sedob oles Kritidaglidis ladöfikün e spelob, das 
olifädols vakeni läbik kobü famülans, bi Kritid vero binon mu pato famülazäl. 


Yel nog bal vifiko epasetikon e vilob säkön alikani olas : Kisi edunol- 
li dü yel ad propagidön Volapüki? Emäniotol-li flene(s)? Epenol-li gasede 
netik? Edunol-li bosili, u nosi? Volapük ün paset vo no eprogedon nen flens. 
Jenöfo Volapük sekidon de flens oka. Ebinol-li flen fiedik püka? 


Alikans olas osagons : Cedob, das binob flen Volapüka bi elebonedob 
gasedili obsik. Votikans olas ba osagons : No sevob, kisi sagön gönü 
Volapük, bi pük at, äs Sperantapük ed el ‘Interlingua’ neai okonkeron voli! 


Ab vetujikös dini, begö! Dabinon flan votik Volapüka. Balido, 
dalabon gramati lölöfiko nomiki. Medü gramat somik kanoy kleilükön 
magedi alik lifa. Püks bevünetik sonemik votik binons te flak ota. 


E vödastok Volapüka binon nen leigod. Ad gebön oni frutiküno, 
mutoy suemön gudiko lifi it. Mageds komplitikum notodons me 
koboyümavöds; sekü atos mutoy kleilükön sinifi ninik vödas somik nen 
sekidön de vöds vönädik pükas vönädik, kels egaenons lifi nulik in püks netik. 

Buam Volapüka binon, das mutoy balido labön tikäli binäliko 
penoganügköli ad plägön oni; fovo medü on, tikäl daglofon ai plu, bi mutoy 
vestigön ninälo sinifi vödas büä notodoy atis. In tef at, Volapük binon pük 
balik! . 


Valikosi Gudikün Oles ed Olikanes 

BINOS VO GUDIK AD BESPIKÖN DINIS KO EK 





Ün dels at, lindifobs, va pelobs moni mödik — u va dedietobs i 
timi mödik — ad koefön valikosi nesevädane. 


Jenöfo balan se lulans obas egetobs dakonsäli u lanilekäli, e 
to jenöfot, das lekäl somik suvo petatakon as fibot fa krüūtans 
ona, mens jöl se deg anu lesions, das lekäl at binon frutik dis 
dinäds fümetik. 


Hiel Phillip Hodson, kel binom liman Feda Britänik 
Dakonsäla e Lanilekäla, sagom: „Kleilos, das pluamanum 
gretikün menas vilons spikön ko ek tefü säkäds onsik, ka 
pasūùadükön ad nüsumön drogis äs piluls taglumaladälik u 
takedükamameds. Cedob, das lekäl tefik eblöfon völadi gretik, 
bi ven goloy lü dakonsälan, atos kanos pabepenön as visit lü 
saunikamöp. Mens kanons spikön konfidoviko in top sefik, e 
noe kanons dalilön votikani, abi kanons dalilön tikodis ä sienis 
löniks. 


Dabinons dakonsälans za 250.000 da Reigän Pebalöl, e kods 
kösömikum ad getön lekäli somik tefons matafikulis, deada- 
lügodis, peri voba u lifamodis pecenöl. 





If neodoy lekäli somik, veütos ad välön lekäli lönedik, bi 
jargon kanon kofüdükön menis. 





Jäfüdisevans sagons, das vöds „dakonsäl” e „lanilekäl” 
binons ti dientifiks: binons veräto düns, kels pedisinons ad 
yufön menis ad ceinön lifis onas me lof „spikalekäla”; konsäls 
patädik no palofons. 


Fino söl Hodson sagom: „Nom valemik binon : if dil lifa olik 
pladulon säkädi, täno visitolös, begö! dakonsälani; if demon lifi 
lölik ola, täno visitolös, begö! lanilekälani.” 

RÄT KRITIDIK_RIMIK 


Tonat balid binon in klil, Ab no in pöf, ni döf, ni söf. 
Ab no in sil, ni vil, ni dil. Vokat folid sümon snobi; 
Tonat telid ga degzülid Tonat degid jonon kobi 
Lafaba obas ad gebid. Göba dono e sirk löpo. 
Tonat kilid binon vokat Vokat lulid, äsi pöpo. 

Ko pünil te bal love tonat. Fövon go mödükumami! 
Tonat folid pubon in dät, Tonat degtelid primon vami. 
ld in fät, balät e nät. Vokat lätik fövon ai. 

Vokati telid ya elogobs; Vöd lölik finükon bai 

Tonati mälid ga otuvobs Lineg ta palat pepedöl. 

Ko sak sirkik donü kopil. Nu, ven otuvol, betiköl, 
Vokat kilid binon balil. Koboyümavödi at somik, 
Tonat jölid binon in löf, Läb ola obinon komik! 


(Bi rimod at tefon Kritidi, läb ola kleiliko obinon komik tü Kritidadel!) 


O NONA WN> 


RÄTS NERIMIK 


Kiöpo obinon-li dogil oba tü düp degid neito sosus okvänob liti? 
Kisi labon-li lögis tum, ab no kanon igo spatön? 

Kikodo Lamerikänans gebons-li sobi mödikum ka Nedänans? 
Kikodo no dabinons-li taladrems su mun? 

Liomödotikna kanoy-li näedön nümi tel de nüm foldegmäl? 

Laf lafa nüma binon bal. Kis binon-li nüm it? 

Menis liomödotik kanoy-li pedön ini telefonöp notidik vagik? 
Pösods kil bigik ägolons dis reinajelöm smalik. Kikodo nek 
onas äluimikon-li? 

Fats tel e sons tel äyagoms. Äfanoms lievis te kilis, ab 
äkömoms lomio ko lievs pro alan. Liomodo edunoms-li osi? 


10. Sevol-li blöfön, das laf nüma degtel binon vel? 


1. Vom ämotof cilis degkil. Laf äbinon jipuls. Sevol-li ad kleilükön 
osi? 


12. Mans kil äbinoms in botil, kel liedo ästüron, ed äfaloms ini vat 


dibik. Ab herem manas te tel äluimikons. Kikodo-li? 


(Kanols reidön tuvedotis rätas valik at in „Vög Volapüka” yela nulik) 

LIEG, PÖF E REG 





Ün tim seimik reg Macaräna nemü ‘Mathias’ äklotom oki äs 
soldati komunik ed ätävom dä län lölik ad lärnön vio älifon pöp. 


Ämonitom nilü fel, ed älogom us feilanis tel, kels äplaudoms. 
Balan omas äbinom liegik; votikan äbinom pöfik. Balan omas 
ädalabom hobubis mäl; votikan ädalabom jevodis tel bäldik. 

El ‘Mathias’ ästopom ed äprimom ad spikön ko man liegikün. 

„Deli gudik ole!” 

„Deli gudik, o söl! Kisi vilol-li?” 


„No logol-li vio nilädan ola fenikom? Vero, kanolöv givön ome 
hobubis tel se nims mäl, kelis dalabol.” 


„Eperol-li sienis olik? Lio? Dälolöd ome ad fenikön, bi at binon 
fät oma!” 


El ‘Mathias’ täno ägolom lü votikan. 

„Ekö! Ojonol ole bosi, ab no vokädolöd lo süpäd.” 

Täno el ‘Mathias’ ämaifükom plöguni oka, ed äjonom pöfikane 
klotis regik. Pöfikan äsüpädikom ed ävilom dokienön fo om, ab el 
‘Mathias’ no ädälom osi ome. 

„Sagolöd nosi nilädane liegik ola, ab dunolöd utosi, kelosi 
obüdob oli. Gololöd lomio, selolöd jevodis tel bäldik ola, e remolöd 
dogis ta mon, keli ogetol. Tü del sököl gololöd ko dogs at makete 


cifazifa. No betikolöd fövoti; ob ojäfükob me atos.” 


Pöfikan älobedom omi ed ägolom dü neit lölik lü el ‘Buda,’ kel 

äbinon ün tim et cifazif Macaräna. Ädugom dogis oka äsif äbinons jipüls. 
Lödans cifazifa äslipons. Pöfikan äseadom oki ed äprimom ad janedön. 


Ab dogs no ätakedons. Äprimons ad vaulön laodiko ed ägalükons 
lödanis. Mans skänik äkömoms ed äprimoms ad stonön dogis äsi dalabani 


onas. 


Sunädo äpuboms soldats rega ed ämoyagoms menamödoti; fino reg it 
älükömom. 


Äsagom me vög mu laodik söles kompenanefa okik : 


„Ekö dogs jönikün! Anu vogäd nulik binon ad remön dogis. Id ob 
remob onis!” 


Ven söls cifazifa älogoms, das reg it äremom dogis, id oms äremoms 
onis ta könäds goldik mödik. 


Ünü minuts anik, feilan äliegikom. 


Konoti at poso äkonom nilädane. Liegikan äsagom nosi, ab 
äprimom ad letikön dö atos. 


„Oselob jobubis mäl oba, ed oremob dogis me mon at.” 
Ed ädunom osi. Äremom dogis tum ed ädugom onis cifazife. 


Maket äbinon fulü mens Ko fikul gretik ätuvom spadi pro ok e pro 
dogs oka. 


Dogs äprimons ad vaulön laodiko, ed ämorönons. Ägüflekons bäsetis 
nögas e fromadas, äbreikons miligakenis, ätatakons viktualis ed äprimons ad 
fidön onis. 


Tedans ävokädoms zuno ed äjedoms kübis e melunis ta dogs. 


Sekü atos, liegikan äperom dogis oka, e bi no äkanom tuvön onis 
dönu, ämutom gekömön lomio nen mon. Anu om it ipöfikom. 

SPATOLÖS AD DAKIPÖN SAUNI GUDIK! 





Yapänans sagons, das sötoy spatön mö steps degmil aldeliko ad 
dakipön sauni gudik. Ab kodü toods, rolatridems e TV- 
fagakurbidians, mens mödikum tuvons, das dabinons kods ai neplu 
ad pladön fut bal fo fut votik ün dels at. 


Dels binons ya mo ven äspatobs kösömiko lü voböp, lü jul, u 
lü selidöp topik. Anu mens mödikün buons ad vabön me tood love 
fagots nelunik pla spatön. E ma jäfüdisevans tefü pinäd, ven gebobs 
telefoni polovik, perobs milmetis degtel a yel. 


If vilobs logön sekis neduna laidik, ekö ledugan lifa koveniäla 
travärü Latlantean, sevabo: Tats-Pebalöl! Lamerikänans fümiko no 
spatons mö steps degmil a del - za milmets mäl - anikans onas töbo 
spatons mö steps kilmil! 


Ab is in Greta-Britän no binoy mödo gudikum. Is pösod 
zänedik dunon kuratiko stepis folmil a del, ma Ladafün Britänik. No 
binos süpäd, das pinäd, ladamaläds, diabet, igo nenkurad vebons ai in 
län at. 


Ekö kikodo reiganef äsi Ladafün Britänik kuradükons menis 
ad jukön okis e sestepön. 


Büikumo ün yel at calan sanavik cifik, sevabo : söl Liam 
Donaldson äsagom, das daülans neodons nemuiko minutis kildeg 
okmufa dü dels lul a vig; e cils neodons nemuiko lafadüpi ota ün del 
alik. 


Ab tums spatagrupas pefünons da län ad spatükön Greta- 

Britäni sui veg sauna dönu! Patäxetos, das lifs mälmil a yel posavons 
bisä mens pluükons jäfedi oka fa te deg dötum. 


Nulod gudik binon, das mens nitedälons ai plu tefü spat - 
danü dilo paratil, keli fimükoy zü hips, e kel kobonumon stepis oya. 


Saunajäfüdans bepenons spati as „tio okmufi nendöfik” bi 
neodoy ni paratis, ni frädis - te päri jukas kovenik! 


SPÄK NEITA 


Karl: Deli gudik, o Franz! Cils anikans esagons obe, das ilogons späki in 
dom olik eneito. Id elogol-li späki at? 


Franz: Fümiko no! No ilabob timi ad logon späkis, bi äsukob lunüpo 
vamükamalufladi in neitajit oba! 


DOMAD! 
Tom: Sevol-li, o Martin, kiöpo obinon dog obik posä ekvänob litis in dom? 


Martin: In bäset onik-li? 
Tom: Abno! Obinon in dag! 





MENS LIOMÖDOTIK-LI? 


Georg: Mens liomödotik-li kanoy premön ini telefonaleziöb vagik? 
Liam: Teldeg-li, pluuneplu? 
Georg: No - te balan, bi poso telefonaleziöb no obinon vagik! 

STEIF NOLÜDIK FATÜLA KRITID 





Läns nolüdik, kels kösömo binons mu flenöfiks odes 
- i kodü suemov pükas odas - lesteifons ad süädükön 
voli, das lödöp Fatüla Kritid binon in län lönik. 


Sekü atos, cil alik Danänik sevon, das Fatül Kritid 
lödom u su Pov Nolüdik, u in Gröneän; cil alik Lisladänik 
sevon, das lödom bevü bels Lisladänik; Suomiyäns 
sagons, das lödom in zif „Rovaniemi? in sirk povik (in 
Suomiyän); e Norgänans sevons, das Fatül Kritid verik 
binon Norgänan. 


Ün yel alik plu ka peneds 50.000 lükömons lü 
sekretan valemik Fatüla Kritid in zif Copenhagen, kel, du 
yels teldegkil pasetik, egespikom penedes valik nemü Fatül 
Kritid in Gröneän Nolüdik. Ab anu läns votik nolüdik 
lesagons, das Fatül Kritid lödom lä ons. 


Ün yel 1951 matan Presidala Lamerikänik, sevabo: 
jiel Eleanor Roosevelt ävisitof Lapäni in Suomiyän. 
Suomiyänans äbumons pro of boadadomili gretik plödü el 
„Rovaniemi” ed änemons oni : domi Fatüla Kritid. Ün 
dekul yela 1984 Cifodanef Suomiyänik ätüvon mögis ad 
födön Lapäni as läni Kritidik vola. Sekü atos, 
Flitakompain „Finnair” päblunedon ,„Flitakompain Calöfik 
Fatüla Kritidik.” Ünü yel 1986 ägetoy penedis 300.000 de 
cils in läns 111 lŭ Fatül Kritid peladetölis. 


In Svedän äbumoy eli „Tomteland” (= Län Fatüla 
Kritid) frädüù dolars kilbalion, kel topon mö milmets 340 
nolüdü zif Stockholm, e kel binon nimalegad gretik; in 
Norgän Fatül Kritid lödom in meinäds anik largentina in 
dil nolüdik Norgäna, kelis no plu geboy. 

GRAMATAGUL 


Vöds nulik kanons pafomön de vöds rigik dub koboyüm vödas at u 
dub läükam len vöds at foyümota u poyümota seimikas. Vöds somo 
me u de rigavöds pefomöls panemons koboädavöds. Vöds valik 
pötons ad koboyüm, bisä kanoy givülön vödes somo edavedöles siämi 


tikavik. 


pia 


If lim balid binon subsat, vöd at payümon me el -a-, samo: 
koapadil, Volapük, vödabuk, logodanotod, tikälaflifäd; 


Subsat föföl geton eli -i- if kanon binön yegod lä värb, kel 
kanon pafomön de lim sököl koboyümavöda. Güamo 
subsat balid geton eli -i-, samo: 

Juegifabrik, jolibelödan, levalibepenam, julilüvadiplom, 
Volapükitidan. 


(Semikna koboyümavöds labons sinifi difik ma yümatonat, 
me kel pefomons. Leigodolös samo elis motalöf = löf 
valikas motas, motilöf = löf mota patik; menalöf = löf 
valikas menas, menilöf = löf mena patik; foginanahet = het 
valikas foginanas, foginanihet = het foginana patik. Üf 
dotoyöv tefü deklinatonats tel at, väloyös eli -a- !) 


If lim balid koboyümavöda no binon subsat, no dabinon 
yümatonat, samo: balston, foldil, tumyel, oktid, oksev; 


ld if lim balid primon me präpod seimik, no dabinon 
yümatonat, samo: tavenenmedin, nenfümbidir, vütropan; 


If vü vöds koboyümöl tel nog konyun seimik binon, no 
zesüdos yümatonat votik, samo: kliledof, jüesa, 
pluuneplu; 


If lim balid binon ladvärb, finot kaladik reton, samo: 
komoreid. kobovob, lomioköm, memosev; 


7. If lim telid koboyümota kanon pacedön äs läyümod lima 
balid, vöds tel at koboyümons me yümamalül, samo: Tsyegän-Slovakän, 
general-maredal, lampör-reg. 


+ + + + + + + + + L + + 


TÜV NULIK NATANÄMA 


Nolavans Lamerikänik kredoms, das etüvoms natanämi 
lulid, kel votükon vetotanämi. 


Gimahog dibotùü tio milmets tel dis glad ninik Gröneäna nilü 
radaralestanöp Lamerikänik ela DYE-3 binon top tüva müsterik at. 


Nolavans se zifil Los Alamos in Mexikän Nulik edonükoms 
mafetömi vetotanäma, kel ejonon distis gretik de teors hiela Isaac 
Newton. Vetotanäm eläsikon vifikumo ka espetoy du mafetöm 
ädonikon ini gimahog. Mals ädabinons, kels äjonons, das flun 
nepesevöl äflunon osi ko tio 1/50 vetotanäma. 


Bisä verätikons mafots, ekö bal jenotas veùütikün jenotema 
füsüda, kel vobon me natanäms fol, sevabo: vetotanäm, näm 
lektinamagnetik in lit, vam e vefs radionik äsi näm nefümik, kel 
tefon dosleatodi stralamikodabik, ed i lenäm, kel kobükon keris 
taumik. Äbinom hiel Isaac Newton, kel idajonom vobedi 
vetotanämi ün yel 1687. 


Jäfüdisevans ya befeitons tikamagoti näma nulik müsterik, 
ab if no tefos natanämi nulik, seks se Gröneäna ga jonons, das 
vetotanäm geükon ma mod votik jüs anu pesevöl; fovo binon mödo 
komplitikum. Vetotanämi emiedetoy as tirädanäm masata seimik, 
kel läsikon ma kvad fagota pesaedöl. 


Cae E e E e e a E E E E E E a E a E E 


SAGAT MÖDIKUM HIELA GEORG BERNARD SHAW 





Lif, dü kel pökoy binon noe stimabikum, abi frutikum, ka lif, keli belifoy ad 
dunön nosi. 

MONIT BISARIK 
Fa hiel J. P. Hebel 


Man semik ämonitom su cuk lomio e son okik ästepom 
futo näi om. Tevan äkömom ed äspikom: 


„Binos negit, o fat! Das ol monitol, e son olik mutom 
golön futo. Labol limedis nämikum ka son.” 


Fat änexänom de cuk ed äleadom soni bexänön cuki. 
Suno tevan votik äkömom ed äsagom: 


»O hipul! No binos gitik, das ol monitol e fat olik mutom 
begolön vegi futo. Labol lögis yunikum ka fat olik.” 


Nu bofikans äbexänoms cuki ed ämonitoms dü brefüp so, 
jūs tevan kilid äkömom ed äsagom: 


»O nentäläkt kion! Mens tel seadoms su nim fibik! Vö! 
Sötoyöd sumön stafi ad deyagön olis de cuk.” 


Nu bofikans änexänoms de cuk ed ägoloms futo; fat 
ägolom detiko, son ägolom nedetiko, e cuk ägolom in 
zänod. 


Nu tevan folid äkömom ed äsagom: 


„Vö! Binols dabinans bisarik kil! No saidos-li, if tel de 
ols mutons golön?” 


Nu fat äkobotanom föfalögis e son pödalögis cuka, täno 
ädusteigoms dis koap onik letuigi bima, kel ästanon nilü süt 
ed äpoloms cuki su jots omsik lomio. 


Somikos okanon jenön, üf demoyöv ma ced mena alik. 


(Konoti at ereidob in „Tidabuk Volapūüka pro Deutän e Läns 
Deutänapükispiköl” fa hiel Johann Schmidt yela 1933. R.M) 

KRITID - TIM VILA GUDIK 
Fa hiel John Redgwell 


Volapük binon pük bevünetik, demü atos gasedil Volapükik söton 
tefön dinädis bevünetik. Kritid binon zäl kritik, keli mens mödik da vol 
no zälizelons. Too sinif zäla at binon vo bevünetik - vil gudik menes 
valik. 





Mems cilüpik obik Kritida binons de yels za 1955 — 1965. Ün tim et 
vol ävotikon mödo. Primü tüp at äpladoy nog kandelis sui Kritidabim. 
Lampadils lektinik äbinons nuliks e küpoviks, ab ün yel 1965 mens 
nemödik ägebons kandelis. Legivots ivedons jerikums ä ceniks. 


Kritid gudikün cilüpa obik äbinon Kritid yela 1961, ven ädagetobs 
tonodatanömi balid obsik. Äsutanükobs kanitis Kritidik ed äbinobs vemo 
frediks. 


Ün yel 1966 mot obik ädeadof süpo bäldotü lifayels luldegbal. 
Kritids poso no älabons fredi büik, ye igo täno sogäl Kritida äkomon ai. 
Sinif Kritida binon so nämik! 


Pos dead fata obik, äsoalob dü yels lul. Tü Kritidadel äbinob ai 
glumik. Täno ün yel 1984 ämatikob e poso äbinob dönu fredik tü Kritid. 
Danob Godi demü jimatan gudikün, e memob ai menis, kels soalons tü 
Kritid. 


Kritid binon tim vila gudik menes valik, va kritans, va slopans relas 
votik. Kodü atos vipob „Kritidi Läbik” menes gudik valöpo da vol. 


$i $i $i $t $i $i $i Si $i Si Si gi 
BLÜMÄ 


Man ägolom neito su süt soalik ven süpiko äkolkömom glibani. Atan 
äpladom oki fo om, ed äsäkom ome käfiko: ,„Düp kinid binos-li?” Man 
blümälik ägespikom nendrediko: „Binos düp balid,” e pö vöd lätik 
spatastaf oka ädrefon balna bäki glibana so nämiko,> das gliban 
ädofalom ed äsüükom vödis: „Gode dani! das no esäkob ole düpi tü 
zeneit!” 





